text: Tæppesvindler på spil
  24 marts 2011 kl. 13.53
  En udenlandsk tæppehandler har forsøgt at franarre en 81-årig mand i Horsens 200.000 kroner. Politiet advarer nu mod ham.
  Den 81-årige blev ringet op af tæppehandleren, hvorefter manden købte fem såkaldt ægte tæpper for 100.000 kroner.
  Tæppehandleren gik med ham i banken for at hæve pengene til tæpperne, og tæppehandleren fik udleveret to gange 50.000 kroner.
   
  Den udenlandske tæppehandler overtalte den 81-årige til at købe et sjette tæppe for yderligere 100.000 kroner.
  
  Stoppede handlen
  I en anden afdeling af banken forsøgte den gamle mand at hæve yderligere 100.000 kroner. Bankens personale anede, at noget var galt og ringede til mandens datter. Hun fik sat en stopper for handlen.
  Det fik tæppehandleren til at flygte i en udenlandsk indregistreret, sølvgrå Opel. Han tog de første 100.000 kroner med sig.
  Den 81-årige sidder tilbage med seks tæpper, som af en tæppekyndig er vurderet til få tusind kroner.
  